AC/DC - Wikipedia

# AC/DC

### Diwar Wikipedia, an holloueziadur digor

logo AC/DC

AC/DC a zo ur strollad sonerezh rock aostralian, savet e Sydney e-kerzh miz an Azvent 1973. A-c'houde an amzer-se e ra berzh ar strollad-se, gwerzhet e vez pladennoù a-vil-vern getoñ (muioc'h evit 100 milion er bed a-bezh). Ur strollad hard-rock pe heavy-metal a vez graet anezhañ get an darn vrasañ, pezh n'eo ket sur, tenniñ a ra e sonerezh d'ar blues ivez, gwir eo avat n'eo ket blues ar maezioù rak get tredan e trelosk ar gitaroù ha n'eo ket get dasson ar c'hoad. Gitaroù "peurgarg" pa lavarin mat. Kalavern, bejoñs a vez gete, setu ar pal.

Daou brantad amzer a zo e buhez AC/DC, hag a glota get daou ganer, an eil en doa kemeret lec'h an hani kentañ pa oa marvet hemañ diwezhañ, Bon Scott e anv, e 1980. Setu prantad 1973-1980, ha prantad 1980 betek bremañ (2005) get Brian Johnson é kaniñ. Karourion ar strollad a zo evit bep prantad nemetken, hag ul lodenn arall evit an daou ivez, daoust dezhe gouiet ez eus degouezhet un troc'h e 1980, èl ma vehe ur strollad arall àr-lerc'h.

## [kemmañ] "Ragistor" ur strollad

E Bro-Skos e oa bet ganet ar vreudeur Yaouank, euh... Young... pa lârin mat, Angus ha Malcolm Young. Divroiñ a rezont get o familh da Sydney e Bro Aostralia, a pa oant bugale anezhe c'hoazh. Malcom a voe an hani kentañ é tapout krog er gitar, ha da c'houde Angus da heul. Strollad kentañ Malcom a voe "The Velvet Underground" (arabat drougveskiñ get strollad Lou Reed ha John Cale avat !). O breur henañ, George Young, a oa bet e strollad brudetañ Aostralia er bleadoù tri-ugent, the Easybeats, ur strollad a reas berzh pa voe gwerzhet ur yoc'h pladennoù getoñ er bed a-bezh get ar sonenn "Friday on my mind" e 1967, ar wezh kentañ evit ur strollad aostralian !

Young hag e genezel er strollad Easybeats Vanda a yeas en-dro da vro Aostralia e 1973, ha setu int ec'h ober àr-dro ar sonerezh e-barzh Albert Productions, ur label pladennoù nevez savet get Ted Albert hag a rae àr-dro sonerezh the Easybeats adalek 1965 betek 1967.

Ur strollad a voe savet get Angus, Tantrum e añv, ha goude the Velvet Underground e savas Malcolm ur strollad arall, muioc'h rock'n roll anezhañ, ha kinnig d'e vreur Angus da zoned a-barzh, hag engouestlet get ar label Albert nevez savet, get Vanda ha Young (o breur) ec'h ober àr-dro kempennadur ar sonerezh evit o fladennoù kentañ.

Ur bochad sonerion a dremenas er strollad d'ar mare-se, estreget ar vreudeur Young a oa izili diazez ar strollad anezhe. Da skwer Colin Burgess hag e daboulinoù, meur a soner gitar boud pe taboulinoù arall a voe. E miz Gwengolo 1974 e voe ur c'hemmadur a-bouez : kaner kentañ ar strollad (Dave Evans) a voe skarzhet kuit ha lakaet Ronald "Bon" Scott en e lec'h, ur c'haner lan a vejoñs hag ur vouezh dibar dezhoñ. Un tammig koshoc'h e oa Bon Scott, en doa tapet skiant-prenet pa oa é kaniñ e penn strolladoù pop e-raok, er bleioù 60 get The Valentines hag er bleioù 70 get ar strollad rock Fraternity. Ha setu brud ar strollad é tibradiñ. Berzh a reas adalek neuze, get sikour o doareoù àr al leurenn, hag ivez o neuz, dreist-holl kani Angus Young, perc'hennet gwiskamant e skol eil derez getoñ àr ar leurenn betek bremañ, gwiskamant Ashfield Boys' High, e skol e Sydney, hag hemañ daet da vout ur sapre mailh get ar gitar anezhañ ivez... pa nend ae ket betek dispakiñ e revr a-wel d'an holl dud àr al leurenn ! Ur vojenn arall a voe ma vize bet ganet Angus e 1959 (kentoc'h evit 1955), da lavaret eo e vize bet 14 vle e penn kentañ ar strollad e 1973 ! Ouzhpennit pozioù get seks dibunet a-vuzuliadoù .....

An anv AC/DC a oa bet kavet get c'hoar ar vreudeur Young ("Alternating current/direct current" e saozneg, lennet geti àr ur wriaderez ! Sañset...). Hep gouiet dezhe eh eus arlivioù arall d'ar lizherennoù-se, e-keñver dougoù seks an dud, a c'hell bout tu pe du (!). Setu pezh a soñje an dud en ur arvestiñ o doareoù "glamm rock" peotramant re Angus get e wiskamant skol, pe o dilhad lufrus... Tud arall o doa treuskomprenet ur ster arall : "Anti-Christ/Devil's Children" ! hag e voent sellet èl satanisted get darn !! Pep hani a c'hell kavet un dra bennak. Pep kouilhourenn a gav mat he c'heusteurenn ! Distaget vez "Hey si di si" da gustum met en Australia 've klevet "Acca Dacca".

## [kemmañ] Berzh

Etre 1974 ha 1978 e rae berzh spontus AC/DC, priset en Australia a-drugarez da abadennoù ingal gete er skinwel, Countdown. Setu o albumoù hag o fladennoù single é fringal uhel e listenn ar pladennoù gwerzhet du-hont. Da skwer unan ag ar re gentañ "It's A Long Way To The Top (If You Wanna Rock and

High Voltage (1975)

Roll)", get biniou bras mar plij, e-ser degas Bro Skos da soñj.

Da c'houde setu gi en Europa, e London a-benn gounit kalon (ha diskouarn !) tud ar c'hevandir kozh, àr-bouez troiadoù sonadegoù kement ha ma c'hallent ! Tapet skiant-prenet evit pezh a sell doc'h seniñ e-barzh stadiumoù bras èl ma veze ar c'hiz nevez get ar strolladoù hard-rock pe rock d'ar mare-se. Ha troiadoù get strolladoù arall ivez, e stumm festivaloù. Helebini a veze e-touesk ar strolladoù, ha meur a wezh e c'hoarveze gwalldaolioù àr-lerc'h an abadennoù, pa veze toemmet d'o fenn get an alkol ha muioc'h...

Ne voe harz erbed d'o berzh e-pad barrad ar prantad punk, àr-dro ar ble 1977, peogwir e kave d'ar gazetennerion sonerezh saoz e oant punk anezhe !!! Pezh ne oa ket gwir, gwazh a se ! pe gwell a se ! O sonadegoù skrijus, lan a startijenn, neuz Angus Young àr ar leurenn, kan dirollet Bon Scott, setu peadra da levezoniñ betek ar bunked o-unan, diàr pozioù kaner ar Sex Pistols e-unan, Johnny Rotten. Ur bochad strolladoù zo bet savet àr roudoù AC/DC...

Pladennoù AC/DC o deus graet berzh a bep tu d'ar mor vras Atlantel ("Let There Be Rock" e 1977, "Powerage" e 1978), ha muioc'h c'hoazh get "Highway to Hell" e 1979.

## [kemmañ] Darvoud kriz

Ur gwall reuz a voe e miz C'hwevrer, pa voe kavet Bon Scott marv àr azezenn a-dreñv oto e vignonez, mouget anezhoñ get e zislonkadur, goude lonkiñ re a alkol. Mantret izili ar strollad ha da neuze e felle dezhe gober un arsav, broudet e voent get tud Bon Scott da genderc'hel get ar strollad, ha neuze kavout ur c'haner nevez : pezh voe graet get Brian Johnson, hag a oa é kaniñ e-barzh Geordie, ur strollad a oa bet gwelet get Bon Scott e-unan e-raok, hag hemañ diwezhañ ne oa ket chomet diforzh pa oa bet klevet mouezh Johnson getoñ.

Setu gi é kenderc'hel get skriviñ sonioù hag an disoc'h a voe "Back in Black" hag a voe gwerzhet muioc'h eget biskoazh en e-raok, muioc'h eget un ugent milion bennak er Stadoù Unanet.

Ar sonenn "Back in black" a zo bet savet evit enoriñ Bon Scott. Ar bladenn da heul "For Those About To Rock, We Salute You" (1981) a reas kement a berzh.

## [kemmañ] Àr zigresk eh a ar strollad

Lange (a rae àr-dro kempennadur ar sonerezh) a voe skarzhet kuit e 1983 hag an album "Flick of the Switch" voe graet gete o-unan. Kuitaet en doa Phil Rudd (paotr an taboulinoù) ar strollad goude tabuterezh get unan arall (hag a vehe Malcom Young, sañset), hag erlec'hiet get Simon Wright. Enrollet e voe pladenn nevez "Fly On the Wall" e 1985 (ar vreudeur Young a reas àr he zro), ur bladenn na reas ket berzh èl re daet er-maez e-raok.

Neoazh e voe gwerzhet muioc'h a bladennoù gete get sonerezh film Stephen King "Maximum Overdrive" ("Who made who") e 1986. A-hend arall e voe ur bladenn best off (dastumet sonennoù brudet enni) d'ar mare-se hag a gavas fret. Ha neuze unan nevez arall "Blow Up Your Video" e 1988 get Vanda ha Young daet en-dro evit gober àr-dro ar sonerezh. Àr wellaat eh ae an traoù get houmañ, met pell a-walc'h ag ijin penn kentañ ar strollad.

## [kemmañ] Etre ront ha karrez, derc'hel a ra AC/DC da vont...

... ha pa vehe pladennoù etre zoken, gwerzhet 'vez traoù gete bepred ! Pe video, pe pladennoù, ha sonadegoù bras a reont... Moned a ra buhez ar strollad get darvoudouigoù stard pe startoc'h (Brian Johnson distu ur wezh bennak, ar vreudeur Young a skrivas o-unan penn, Wright ne chomas ket er strollad, erlec'hiet get Chris Slade....). En neuziad nevez-se e voe "The Razor's Edge" frouezh o labourioù da neuze, hag àr-lerc'h "Ballbreaker" (1995) ha "Stiff Upper Lip" (2000)

## [kemmañ] Berzh berzh berzh

Ar-lerc'h gwalldarzhadenn an 11 a viz Gwengolo 2001 e New-York e voe difennet skinañ un nebeud sonennoù AC/DC (7 en holl, hag en o zouez "Highway to hell" ha "Hell's bells"). E miz Gourhelen 2003, d'an 30 e voe ur sonadeg veur gete ha get The Rolling Stones e Sarsfest e Toronto (Ontario, Canada) : 500 000 a dud (evit skoazellañ stourm ar gêr-se a-enep kleñved-red SRAS). E 2003 e voe tizhet 20 milion pladenn "Back in black" gwerzhet er Stadoù Unanet (a zeuas da vout c'hwec'hvet pladenn muiañ gwerzhet du-hont !). 63 milion pladenn AC/DC a zo bet gwerzhet en holl er Stadoù Unanet (sifroù 2003, da lavaret eo ar pempvet strollad evit pezh a sell doc'h ar gwerzh, àr-lerc'h The Beatles, Led Zep, Pink Floyd ha The Eagles). Muioc'h a 100 milion pladenn a vehe bet gwerzhet gete er bed a-bezh, sanset !

Ur straed a voe anvet "ACDC Lane" e Melbourne, e 2004, tost d'al lec'h ma voe enrollet gete video "It's a long way to the Top" e 1975.

Ec'h alejiñ o fladenn nevez emaint e penn kentañ ar ble 2005.

## [kemmañ] Liammoù

- lec'hienn ofisiel (http://acdcrocks.com/)
- lec'hienn ofisiel (Australia) (http://accadacca.net/)
- Electric Shock (http://ac-dc.net/)
- Albert Productions (Australia) (http://albertmusic.com/)
- AC/DC keleier (http://www.bandnews.org/band/AC/DC)
- AC/DC pozioù (http://home.att.net/~chuckayoub/ac_dc/ac_dc_lyrics.html)
- AC/DC karourion (http://groups.yahoo.com/group/bonscott)
- lec'hienn c'hall (http://www.highwaytoacdc.com/)

## [kemmañ] Izili diazez :

- Angus Young (Gitar kentañ) 1973-
- Malcolm Young (Gitar lusk) 1973-
- Brian Johnson (Kan) 1980-
- Phil Rudd (Taboulinoù) 1975-1983, 1994-
- Cliff Williams (Gitar boud) 1978-

## [kemmañ] Sonerion arall, er strollad e-pad ur prantad amzer hir pe hiroc'h :

Izili pennañ ha pladennoù
Bloaz | Gitar solo | Gitar, kan | Kan | Gitar boud/kan | Taboulinoù | Pladennoù
--- | --- | --- | --- | --- | --- | ---
1973 | Angus Young | Malcolm Young | Dave Evans | Larry Van Kriedt | Colin Burgess
1974 | Rob Bailey | Peter Clack
1975 | Bon Scott | George Young | Tony Currenti | High Voltage
1976 | Mark Evans | Phil Rudd | T.N.T. + Dirty Deeds Done Dirt Cheap
1977 | Let There Be Rock
1978 | Cliff Williams | Powerage
1979 | Highway To Hell
1980 | Brian Johnson | Back in Black
1981 | For Those About to Rock
1982
1983 | Flick of the Switch
1984 | Simon Wright
1985 | Fly on the Wall
1986 | Who Made Who
1987
1988 | Blow Up Your Video
1989
1990 | Chris Slade | The Razor's Edge
1991
1992 | Live + Live: 2 CD Collector's Edition
1993
1994
1995 | Phil Rudd | Ballbreaker
1996
1997
1998
1999
2000 | Stiff Upper Lip
2001
2002
2003
2004
2005
2006

Kala-gouiañv '73 - C'hwevrer '74

- Colin Burgess [taboulinoù]
- Dave Evans [kan]
- Larry Van Kriedt [gitar boud, sakso]
- Angus Young [gitar]
- George Young [gitar boud, taboulinoù] (hag enrolladur)
- Malcolm Young [gitar, gitar boud]

C'hwevrer - Ebrel '74

- Dave Evans [kan]
- Neil Smith [gitar boud]
- Noel Taylor [taboulinoù]
- Angus Young [gitar]
- Malcolm Young [gitar]

Ebrel - Gwengolo '74

- Rob Bailey [gitar boud]
- Peter Clack [taboulinoù]
- Dave Evans [kan]
- Dennis Laughlin [kan] - ur wezh an amzer
- Angus Young [gitar)]
- Malcolm Young [gitar]

Gwengolo '74 - Genver '75

- Rob Bailey [gitar boud]
- Peter Clack [taboulinoù]
- Tony Currenti [taboulinoù] - evit enrolliñ hepken
- Bon Scott [kan]
- Angus Young [gitar]
- George Young (gitar boud) - evit enrolliñ nemetken
- Malcolm Young [gitar]

Genver '75

- Phil Rudd [taboulinoù]
- Bon Scott [kan]
- Larry Van Kriedt [gitar boud]
- Angus Young [gitar]
- Malcolm Young [gitar]

Genver - Meurzh '75

- Phil Rudd [taboulinoù]
- Bon Scott [kan]
- Angus Young [gitar]
- George Young [gitar boud, kan] - ur wezh an amzer
- Malcolm Young [gitar boud, gitar]

Meurzh '75 - Mai '77

- Mark Evans [gitar boud]
- Phil Rudd [taboulinoù]
- Bon Scott [kan]
- Angus Young [gitar]
- Malcolm Young [gitar]

Mezheven '77 - C'hwevrer '80

- Phil Rudd [taboulinoù]
- Bon Scott [kan]
- Cliff Williams [gitar boud]
- Angus Young [gitar]
- Malcolm Young [gitar]

Ebrel '80- kreiz ar ble '83

- Brian Johnson [kan]
- Angus Young [gitar]
- Malcolm Young [gitar]
- Cliff Williams [gitar boud]
- Phil Rudd [taboulinoù]

1983-1988

- Brian Johnson [kan]
- Angus Young [gitar]
- Simon Wright [taboulinoù]
- Cliff Williams [gitar boud]
- Malcolm Young [gitar]

1989-1994

- Brian Johnson [kan]
- Angus Young [gitar]
- Chris Slade [taboulinoù]
- Cliff Williams [gitar boud]
- Malcolm Young [gitar]

1994-betek bremañ

- Brian Johnson [kan]
- Angus Young [gitar]
- Malcolm Young [gitar]
- Cliff Williams [gitar boud]
- Phil Rudd [taboulinoù]

## [kemmañ] Pladennoù :

- 1974 - High Voltage (en Australia)
- 1975 - T.N.T. (en Australia)
- 1976 - High Voltage
- 1976 - Dirty Deeds Done Dirt Cheap
- 1976 - Dirty Deeds Done Dirt Cheap (en Australia)
- 1977 - Let There be Rock
- 1978 - Powerage
- 1978 - If You Want Blood (Ar ar leurenn)
- 1979 - Highway to Hell
- 1980 - Back in Black
- 1981 - For Those About to Rock
- 1983 - Flick of the Switch
- 1984 - '74 Jailbreak
- 1985 - Fly on the Wall
- 1986 - Who Made Who (evit film Stephen King "Maximum Overdrive")
- 1988 - Blow Up Your Video
- 1990 - The Razors Edge
- 1992 - Live
- 1995 - Ballbreaker
- 1997 - Bonfire (evit enoriñ Bon Scott - get "live from atlantic studio" - "let there be rock (àr ar leurenn e Paris)" - "volts" ...)

       * 2000 - Stiff Upper Lip

Adtapet diwar "http://br.wikipedia.org../../../a/c/2F/AC_DC_2284.html"

Rummadoù ar bajenn: Strolladoù sonerezh rock | Strolladoù sonerezh aostralian

##### Views

- Pennad
- Kaozeadenn
- Stumm a-vremañ pe stumm red

##### Kemer perzh

- Skoazell
- Porched ar gumuniezh
- Tavarn
- Roadoù

##### Klask

##### E yezhoù all

- Boarisch
- Български
- Bosanski
- Català
- Česky
- Dansk
- Deutsch
- Ελληνικά
- English
- Esperanto
- Español
- Eesti
- Suomi
- Français
- Galego
- עברית
- Hrvatski
- Magyar
- Bahasa Indonesia
- Italiano
- 日本語
- 한국어
- Lëtzebuergesch
- Lietuvių
- Latviešu
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Română
- Русский
- Simple English
- Slovenčina
- Slovenščina
- Shqip
- Српски / Srpski
- Svenska
- Türkçe
- Українська
- West-Vlams
- 中文